Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 79. став 6. Закона о јавним набавкама („Службени гласник РС”, брoj 91/19) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 – др. закон),

Влада доноси

**УРЕДБУ**

**о организацији и начину обављања послова централизованих јавних набавки на републичком нивоу**

"Службени гласник РС", број 116 од 16. септембра 2020.

I. ОСНОВНА ОДРЕДБА

Члан 1.

Овом уредбом ближе се уређује организација и начин обављања послова централизованих јавних набавки на републичком нивоу.

II. ТЕЛО ЗА ЦЕНТРАЛИЗОВАНЕ ЈАВНЕ НАБАВКЕ

Члан 2.

Послове централизованих јавних набавки на републичком нивоу обавља Управа за заједничке послове републичких органа, као тело за централизоване јавне набавке на републичком нивоу.

III. НАРУЧИОЦИ ЧИЈЕ СЕ ПОТРЕБЕ ОБЕЗБЕЂУЈУ ПРЕКО УПРАВЕ ЗА ЗАЈЕДНИЧКЕ ПОСЛОВЕ РЕПУБЛИЧКИХ ОРГАНА

Члан 3.

Наручиоци чије се потребе обезбеђују преко Управе за заједничке послове републичких органа су:

1. Народна скупштина;

2. Председник Републике;

3. Влада, кабинети и службе Владе;

4. Министарства и посебне организације, у складу са законом којим се образују министарства, осим министарства надлежног за одбрану и министарства надлежног за унутрашње послове;

5. Посебне организације образоване у складу са посебним законом, осим Безбедносно-информативне агенције;

6. Правосудни органи, и то:

1) Судство:

(1) Уставни суд;

(2) Високи савет судства;

(3) Врховни касациони суд;

(4) Управни суд;

(5) Привредни апелациони суд и

(6) Прекршајни апелациони суд;

2) Тужилаштва:

(1) Државно веће тужилаца;

(2) Републичко јавно тужилаштво;

(3) Тужилаштво за ратне злочине и

(4) Тужилаштво за организовани криминал;

3) Државно правобранилаштво;

7. Самостални и независни органи, односно организације:

1) Заштитник грађана;

2) Државна ревизорска институција;

3) Агенција за борбу против корупције;

4) Фискални савет;

5) Повереник за информације од јавног значаја и заштиту података о личности;

6) Повереник за заштиту равноправности;

7) Републичка комисија за заштиту права у поступцима јавних набавки;

8) Комисија за заштиту конкуренције;

9) Комисија за хартије од вредности.

Промена назива наручиоца из става 1. овог члана, неће утицати на право наручиоца на обезбеђивање потреба преко тела за централизоване јавне набавке.

IV. ПРЕДМЕТ ЦЕНТРАЛИЗОВАНИХ ЈАВНИХ НАБАВКИ

Члан 4.

Предмет централизованих јавних набавки које спроводи Управа за заједничке послове републичких органа су следећа добра и услуге:

1) добра:

(1) канцеларијски материјал;

(2) рачунарски материјал – тонери (осим тонерa који су набављени на основу централизоване јавне набавке која је спроведена у претходној години);

(3) горива и мазива;

(4) превозна средства (уколико наручиоци прибаве сагласност у складу са важећим прописима);

(5) рачунарска опрема – хардвер (чија појединачна вредност не прелази износ од 500.000,00 динара);

(6) рачунарска опрема – хардвер (чија појединачна вредност прелази износ од 500.000,00 динара);

(7) електрична енергија;

(8) папирна конфекција и

(9) канцеларијски намештај.

2) услуге:

(1) санитарне услуге и друге сродне услуге (дезинфекција, дезинсекција и дератизација);

(2) услуге одржавања и поправке (одржавање рачунарске опреме – рачунара, штампача и комуникационе опреме) – само за опрему која није била предмет централизоване јавне набавке у претходној години или је набављена у претходној години);

(3) електронске комуникационе услуге – услуга преноса путем оптичких влакана;

(4) услуге обезбеђења (физичко-техничко и противпожарно обезбеђење објеката);

(5) електронске комуникационе услуге – мобилна телефонија;

(6) електронске комуникационе услуге – интернет;

(7) услуге чишћења зграда;

(8) осигурање имовине;

(9) осигурање запослених;

(10) осигурање возила.

Члан 5.

На предлог Управе за заједничке послове републичких органа Влада до 1. јула текуће године за наредну годину одређује централизоване јавне набавке добара и услуга које ће спроводити Управа за заједничке послове републичких органа у зависности од периода трајања оквирних споразума који су претходно закључени са истим предметом јавне набавке.

V. НАЧИН ПЛАНИРАЊА И СПРОВОЂЕЊА ЦЕНТРАЛИЗОВАНИХ ЈАВНИХ НАБАВКИ

Члан 6.

Управа за заједничке послове републичких органа може да покрене поступак централизоване јавне набавке ако су испуњени следећи услови:

1) да је набавка предвиђена у годишњем плану централизованих јавних набавки за текућу годину;

2) да се набавка спроводи за наручиоце из члана 3. ове уредбе чије се потребе обезбеђују преко тела за централизоване јавне набавке.

Обавезе које наручиоци преузимају уговором о јавној набавци морају бити уговорене у складу са прописима којима се уређује буџетски систем, односно располагање финансијским средствима.

Члан 7.

Управа за заједничке послове републичких органа за потребе централизованих јавних набавки успоставља Информациони систем централизованих јавних набавки (у даљем тексту: ИС ЦЈН) са одговарајућом инструкцијом за коришћење.

ИС ЦЈН ће бити доступан наручиоцима на интернет презентацији Управе за заједничке послове републичких органа.

У ИС ЦЈН, наручиоци уносе податке о јавним набавкама, најкасније до 15. октобра текуће године за наредну годину.

Члан 8.

Годишњи план централизованих јавних набавки израђује Управа за заједничке послове републичких органа на основу података садржаних у ИС ЦЈН.

Управа за заједничке послове републичких органа доставља Влади на сагласност Предлог годишњег плана централизованих јавних набавки, најкасније до 15. новембра текуће године за наредну годину.

У року од десет дана од дана добијања сагласности Владе, Управа за заједничке послове републичких органа објављује Годишњи план централизованих јавних набавки на Порталу јавних набавки.

Управа за заједничке послове републичких органа на својој интернет презентацији објављује извод из годишњег плана централизованих јавних набавки са подацима о предмету јавне набавке и оквирним датумом покретања поступка јавне набавке.

Члан 9.

Наручиоци за чије потребе Управа за заједничке послове републичких органа спроводи поступке централизованих јавних набавки из члана 4. ове уредбе, планирају набавке на годишњем нивоу, изузев набавки добара и услуга у оквиру групе конта 42 – коришћење роба и услуга и 62 – набавка финансијске имовине, које се могу планирати на двогодишњем нивоу.

Члан 10.

Управа за заједничке послове републичких органа спроводи све врсте поступака у складу са Законом о јавним набавкама и дужна је да централизоване јавне набавке спроведе на начин којим се обезбеђује приступ тржишту малим и средњим предузећима, увек када је то могуће.

Након окончаног поступка јавне набавке Управа за заједничке послове републичких органа закључује оквирни споразум или додељује уговор за добра и услуге.

Члан 11.

Наручиоци могу, под условима и у границама прописаним оквирним споразумом, закључити уговоре са најповољнијим добављачем.

Управа за заједничке послове републичких органа прати извршење оквирног споразума.

Наручиоци су дужни да, у року од три дана од дана закључења уговора унесу податке у ИС ЦЈН, и то:

1) назив и адресу наручиоца;

2) вредност уговора;

3) датум закључења уговора и

4) период важности уговора, ради праћења извршења оквирних споразума од стране Управе за заједничке послове републичких органа.

Оквирни споразум могу користити само наручиоци који су прецизно наведени у оквирном споразуму или се на основу оквирног споразума јасно може утврдити којим наручиоцима је намењен.

Члан 12.

Управа за заједничке послове републичких органа објављује на Порталу јавних набавки и својој интернет презентацији све врсте огласа и конкурсну документацију (измене, допуне, додатне информације или појашњења) у складу са одредбама Закона о јавним набавкама.

Управа за заједничке послове републичких органа у циљу благовременог информисања наручилаца дужна је да на својој интернет презентацији објављује:

1) извод из годишњег плана централизованих јавних набавки;

2) закључене оквирне споразуме са потребном пратећом документацијом за њихову реализацију.

VI. УСЛОВИ ЗА ОБАВЉАЊЕ ПОМОЋНИХ ПОСЛОВА ЈАВНИХ НАБАВКИ

Члан 13.

Управа за заједничке послове републичких органа, поред послова централизованих јавних набавки може вршити и помоћне послове који се састоје у пружању подршке пословима набавке, нарочито у погледу:

1) пружања техничке подршке и помоћи која наручиоцима омогућава доделу уговора о јавној набавци или закључивање оквирних споразума за добра и услуге;

2) саветовања у погледу припреме и спровођења поступака јавне набавке;

3) припреме и спровођење поступака јавне набавке у име и за рачун одређеног наручиоца.

Члан 14.

Управа за заједничке послове републичких органа може вршити помоћне послове из члана 13. ове уредбе у мери у којој је кадровски и технички оспособљена и адекватно просторно опремљена потребним условима за рад.

VII. ДРУГА ПИТАЊА ЗНАЧАЈНА ЗА РАД ТЕЛА ЗА ЦЕНТРАЛИЗОВАНЕ ЈАВНЕ НАБАВКЕ

Члан 15.

У спровођењу поступака централизованих јавних набавки, нарочито у погледу спровођења поступака набавке, одржавања система за правовремени и валидан унос података у ИСЦЈН, сачињавања спецификације за појединачни предмет набавке, ангажују се расположиви ресурси одговарајућих сектора образованих у оквиру Управе за заједничке послове републичких органа.

VIII. ПРЕЛАЗНЕ И ЗАВРШНЕ ОДРЕДБЕ

Члан 16.

Управа за заједничке послове републичких органа ће, изузетно за 2021. годину, спроводити централизоване јавне набавке за:

1) добра:

(1) канцеларијски материјал;

(2) рачунарски материјал – тонери (осим тонерa који су набављени на основу централизоване јавне набавке која је покренута у 2020. години);

(3) горива и мазива;

(4) превозна средства (уколико наручиоци прибаве сагласност у складу са важећим прописима);

(5) рачунарска опрема – хардвер (чија појединачна вредност не прелази износ од 500.000,00 динара);

(6) рачунарска опрема – хардвер (чија појединачна вредност прелази износ од 500.000,00 динара);

(7) електрична енергија;

(8) папирна конфекција и

(9) канцеларијски намештај.

2) услуге:

(1) санитарне услуге и друге сродне услуге (дезинфекција, дезинсекција и дератизација);

(2) услуге одржавања и поправке (одржавање рачунарске опреме – рачунара, штампача и комуникационе опреме) – само за опрему која није била предмет централизоване јавне набавке у 2020. години или је набављена у 2020. години;

(3) електронске комуникационе услуге – услуга преноса путем оптичких влакана и

(4) услуге обезбеђења (физичко-техничко и противпожарно обезбеђење објеката).

Члан 17.

Ова уредба ступа на снагу наредног дана од дана објављивања у „Службеном гласнику Републике Србије”.

05 број 110-7087/2020

У Београду, 15. септембра 2020. године

**Влада**

Председник,

**Ана Брнабић,** с.р.